**Pocsaj lakosságát is megtizedelő járványokról**

Az egyházközségek halotti anyakönyvi naplóit és a levéltárak megsárgult aktáit lapozgatva borzadunk meg azokon a hatalmas pusztításokon, amelyeket az elmúlt századok járványai okoztak. A 18. században ezek közül a legfélelmetesebb ***pestis*** volt. Ez, a század elején már II. Rákóczi Ferenc szabadságharca utolsó éveiben elérte hazánkat, s a kurucokat is megtizedelve haladt tovább. Később, – három évtized múlva – két hullámban is visszatérve kíméletlenül irtotta útvonala lakosságát. Az 1738-ban kezdődött járvány az országos statisztikák szerint mintegy 250 000 embert ragadott magával.[[1]](#footnote-2) Ebből, a fenti időben csupán Debrecenben 8 000 embert temettek el.[[2]](#footnote-3) Volt olyan októberi nap, amelyiken 148 lakos vesztette életét. A további adatokat figyelve megtudható, hogy – az Erdélyből kiinduló halál – éppen Bihar vármegye Érmellék, Berettyó-vidék és a Sárrét mentén szedte legtöbb áldozatát.[[3]](#footnote-4)

Az első fertőzési hullám 1738. október végére ért el Bihar vármegyébe, s 1740 tavaszáig 79 településről 22 436 életet vitt magával. Ezen bő esztendő alatt Pocsaj község 793 ember fájdalmas halálát gyászolta. A kiszámíthatatlan úton haladó és követhetetlen módon terjedő járvány első hullámában a szomszédos települések közül nem érintette Esztár, Félegyháza, Kis Marja és Pelbárthida lakosságát. A második hullámban érkező, az 1742-43-as esztendőben pusztító fekete halál már ezeket a községeket sem kímélte, s a többivel együtt majdcsak 12 500 életet követelt. Eme katasztrofális csapás legszomorúbb tragédiája volt az, hogy a 79 megyei település közül (Nyír)Acsád után Pocsajban volt a legmagasabb a halálozási arányszám, azaz, a lakosság 39,9 %-át vitte magával a kíméletlen kór. 1740 körül Pocsaj község becsült lélekszáma 1987 fő lehetett. A vész elmúltával az életben maradottak számát nem tudjuk meghatározni, mivel a fekete halálon túl más, előző években gyakran előforduló betegségben is haltak meg emberek.

Majdcsak egy évszázaddal később, a ***„Napkeleti Cholera Ragálykór***” európai megjelenéséről tudomást szerezve 1830 decemberében Budán intézkedéseket foganatosítottak az Orosz Birodalomban dühöngő járvány terjedésének magakadályozására. A Kárpát-medencében először a Dunántúlon ütötte fel fejét a ***kolera (epekórság*).** Innen húzódott vissza kelet felé. Közeledtének hírére a vármegyei főorvos és Pocsaj község hatósága mindent elkövetett a járvány terjedésének lassítására, illetve megakadályozására. A községi hatóság egyik jelentős intézkedése volt egy katonai záróvonal felállítása a Berettyó partvonala mentén. Ez a vesztegzár a váradi utat is lezárta, s a községbe való ki- s bejárást átmenetileg meggátolta.

Bihar vármegye főorvosa a kolerajárvány behurcolása utáni terjedésének megakadályozására 1831 júliusában körlevelet juttatott el a hatáskörébe tartozó közigazgatási és egyházi vezetőkhöz.[[4]](#footnote-5) .Ennek tartalmát először dobszó által, majd istentiszteleteken-szentmiséken ismertették a jelenvolt hívekkel, s szólították fel őket a benne foglalt óvintézkedések megtartására. Az alattomban támadó kolerát – amelynek több iskolás gyermek is áldozatául esett – egy-két nap alatt lezajló, erős fájdalommal járó, kínzó betegségként írja le a körlevél.

Az 1831. évi kolerajárvány áldozatairól nem áll rendelkezésünkre országos adat. Ez a fertőzési hullám a Dunántúlon szedte legtöbb áldozatát. A Tiszántúl felé haladva mintha enyhült volna dühöngése. Annyi ereje még mindig maradt, hogy a Tisza bal parti községeibe betörjön, egészen Léta, Bagamér, Pályi vonaláig a lakosságot megrémítse, s helyenként több család fájdalmát növelje. A halotti anyakönyvek bejegyzései szerint Pocsaj községet a járvány elkerülte.

Az 1830-as évek során elcsendesült kolera azért nem adta meg magát. Majdcsak két évtized multán újult erővel csapott le az Érmellék és Sárrét vidékére, többek között Pocsajra is. 1849 nyarán a görög katolikus egyházközségből 26 ember, a református közösségből 35 ember veszítette életét kolerás fertőzésben.[[5]](#footnote-6)

A kolerajárvány legnagyobb veszedelmét az 1855. és az 1872. esztendőben zúdította az ország lakosságára. Az előbbi évben 76 000, az utóbbiban 290 000 ember vesztette életét.

A pusztító kór 1855. évi hulláma Pocsajt még el-elkerülgette: mindössze 1 család életére telepedett rá a gyász. Az 1873-ban felerősödve visszatérő vész már 151 (43 + 108) életet oltott ki. Azaz, az 1873. évi halottak mintegy 46 %-át vitte magával. A dühöngő járvány a szomszéd községeket is elérte. Községünkkel határos vértesi iratok így idézik a járvány borzalmát: *„…az iskolák a minden kegyelet nélkül pusztító járvány tartalma alatt zárva voltak. 1873. szeptember 10” [[6]](#footnote-7).* A lassan megszelídülni látszó halál egy évtized múlva országos szinten is, már csak kevés embert ragadott el otthonából.

A kolera visszatérése előtti években az addig csak elszórtan megjelenő ***hányszékelési (vérhas, tífusz) járvány*** 1865-ben Pocsajban 12 ember halálát okozta. Szerencsére, az utána következő években csupán egy-két esetben olvasható megnevezése a halotti anyakönyvekben. Ez, az Érmelléken erejét veszített járvány a következő évtized elején – 1873-ban – Aradon már 1064 emberi életet kioltva haladt délfelé tovább.[[7]](#footnote-8)

A mögöttünk hagyott századokban félelmetes járvány módjára terjedő betegségként tartották számon a ***diftériát (roncsoló toroklob*)** is. Bihar vármegye alispánja 1893 márciusában kiadott hirdetményében a diftériát *„... az ország több vidékén uralgó s egész gyermeknemzedékeket kiírtó veszélyével fenyegető ...„* betegségként írta le. Indokolt volt e hirdetmény ismertetése, mivel 1890 és 1900 között adott évben 34 ezer iskolás gyermek esett áldozatául. Ez a veszedelmes járvány Pocsaj község lakosságát elkerülve 1893-ban csupán 3 gyermek halálát okozta, vagyis az akkor elhaltaknak alig 2,5 % -át ragadta magával.[[8]](#footnote-9) A 19. század utolsó évtizedében a Pocsajba ért járvány erejét veszítve – az anyakönyvi naplók tanúsága szerint – még 8 életet követelt.

A 17. századtól a Föld minden népénél megjelenő ***himlő járvány*** hazánkban adott évben majdcsak 22 000 gyermek halálát okozta. Ez a járvány leggyakrabban az iskoláskorúakat – ott is elsősorban az ötödik életévüket betöltötteket – veszélyeztette.[[9]](#footnote-10) Megfékezésére 1808-tól a himlő ellen helyenként már oltották az iskolába járókat. Sajnos, csak nagyon kevés településen, mivel a falvak mintegy 75-80 %-ában még nem volt körorvos. A lakosság legtöbb helyen csak a járási főorvos segítségére támaszkodhatott. Ilyen egészségügyi ellátás mellett a pocsaji iskolakötelesek ezt a védőoltást 1847-ben meg sem kaphatták, aminek következményeként a görög katolikus egyházközség 139 halottjának 32 %-a (43 iskolás) „vereshimlőben” halt meg. Meglepő, de ugyanabban az esztendőben a református halotti anyakönyvekben csak két esetben találkozunk a „himlő” bejegyzéssel.

1877-ben a Bihar Vármegyei Törvényhatósági Bizottság intézkedése révén Pocsaj és Esztár községet a Kismária-i szakaszból kiemelve egy orvosi körré alakították.[[10]](#footnote-11) 1882-től pedig Pocsaj már önálló körorvosi állással rendelkezett. És ettől kezdve az iskolások többsége megkaphatta az 1880-tól rendszeresített himlő elleni védőoltást, vagyis már Pocsajban is újraoltották az iskolába járó tanulókat.

A következő évtizedekben viszonylag nagy gyakorisággal tűntek fel a további gyermekbetegségek:

**A *kanyaró*** járványszerű megjelenése miatt Bihar vármegye alispánja 1906 májusában elrendelte a pocsaji óvodák és iskolák bezárását. Az intézkedés jogosságát az a szomorú feljegyzés is igazolja, amely szerint a két felekezet iskoláiból 1906 tavaszán és nyarán (zöme áprilisban, majd szeptemberben) 23 gyermek esett a kanyaró áldozatául. Ugyanebben az évben a visszatérő és 5 gyermek életét kioltó diftéria okozott még nagy riadalmat Pocsajban.

A 20. század első évtizede végén több utcaajtóra is felkerült a***vörheny* (skarlát)** megjelenését jelző veres cédula. Az évente fel-fellángoló járvány 1908-ban 5 gyermek életére tört. A további veszélytől tartva az egyházközségek vezetői az orvos javaslatát követve az iskolabezárás mellett döntöttek. Erről a későbbi feljegyzések így tanúskodnak: *”A községben fellépett vörheny (skarlát) ragályos betegség következtében az előadások beszüntettettek 1910. december 11-én 1911. március hó 8-áig, amikor a rendes előadások kezdetüket vették. Bejegyezte Kecskés Mihály tanító.*”[[11]](#footnote-12) Az ismertetett véd-intézkedések megtartásával és az iskolabezárással minden bizonnyal megakadályozták a még (3-9 napig) lappangó vörheny továbbterjedését, a szélesebb körű fertőzését.

A nagy járványok elvonulásával a gyermekbetegségek visszatérésének veszélye azért nem szűnt meg. Időnként még meg-megjelentek, s egy-két gyermekéletet mindig vittek magukkal. A kanyaró és a vörheny újabb fertőzésének visszaszorítására 1921 őszén a főszolgabíró – 6 gyermek halála után – Pocsajban is bezáratta az óvodát és az iskolákat. A tanítás újrakezdésére 1922. január 5.-én került sor.

Ma már, évszázadok múltjával, a védőoltások kifejlesztésével és rendszeres adásával a régi fertőző gyermekbetegségek nem veszélyeztetik a felnövekvő nemzedéket. De, emberöltőnként mindig megjelentek azok, amelyekkel szemben még védtelenek voltunk. Ide sorolható a 20. század legsúlyosabb influenzajárványa, amely a halálos áldozatok számát figyelembe véve valószínűleg az emberiség történetének legpusztítóbb járványa volt. Ez a járvány – amely 1918 márciusában az Egyesült Államokban ütötte fel először fejét, – az egész földgolyót mintegy négy hónap alatt körbejárta – s különösen Spanyolországban okozott olyan nagy megbetegedést, hogy végül **spanyolnátha, spanyolinfluenza** néven vált közismertté.[[12]](#footnote-13) A háborút követőenEurópa országaiban is világcsapásként megjelent meg, s egymaga több áldozatot követelt, mint a négy éven át tartó első világháború. A Föld országaiban számon tartott áldozatainak sokasága 1919 nyarára elérte a 20 milliót is. Más adatok szerint 15-25 millió halottat kellett meggyászolni. Ugyanakkor az első világháború közvetlen következményeként 8,5 millió katona vesztette életét.

1918 őszén véget ért az első világháború. Megszűnt a nagyobb egységek menetelése, országrészeken áthaladó csapatok vonulása, s ezzel együtt csökkent a fertőzés továbbhurcolásának esélye is. A frontról hazatértek egy része már ellenállóvá vált, így csak legyengült vírusokat hozhattak magukkal. De még mindig volt elég ereje ahhoz, hogy 1918. október 18.-án Pocsajba is berobbanjon, s november 26.-áig 15 embert magával ragadjon.[[13]](#footnote-14) A következő évben, 1919 márciusában az ismételten visszatérő spanyolinfluenza már csak 1 lakos életét tudta kioltani. A két fertőzési hullám idején elhalt 16 ember korát és társadalmi helyzetét tekintve megállapítható, hogy 75 %-a a 30 év alattiak korosztályához tartozott. A legfiatalabb halott 10 napos, a legidősebb 66 éve volt. Társadalmi helyzetüket figyelve, a halotti anyakönyvek adatai szerint a spanyolinfluenza nem válogatott, áldozatait egyaránt szedte a módos gazdák házából, a nagybajontai béreslegények sorából, a tanító-család otthonából és a Gödrökközt meghúzódóak közül. A későbbiekben ez a járvány – erejét veszítve – az érkezés gyorsaságával tűnt el községünk, országunk, s az emberiség környezetéből.

A járványok és a fertőző gyermekbetegségek pusztításával szemben hajdanában még védtelen volt az ember. Későbbi terjedésének megelőzésében mindenkor jelentős szerepe volt a kór korai megjelenését felismerő – 1877 óta – pocsaji székhelyű körorvosnak, az 1880-as évek elejétől elrendelt himlő elleni újraoltásnak, 20. században kitenyésztett egyéb védőoltásoknak, valamint adott társadalmi rétegek életvitelének, egészséges életmódjának, szociális körülményeinek és otthona állapotának. Ezekre a véd-intézkedésekre való figyelés nemcsak a jövő, hanem a ma feladata is.

.

*Kincses Gyula*

1. HBmL IV/A 7.k. 1742-43 [↑](#footnote-ref-2)
2. Moess Alfréd-M. Román Éva: Az utolsó nagy pestisjárvány Debrecenben [↑](#footnote-ref-3)
3. Dávid Zoltán: Az 1738/43. évi pestis pusztítása Bihar megyében, DMÉ 1969-70, Db 1972. [↑](#footnote-ref-4)
4. Pocsai g. kat.egyházközség irattára [↑](#footnote-ref-5)
5. Pocsaji g. kat. és ref. egyházközségek halotti anyakönyvei [↑](#footnote-ref-6)
6. HBmL IV/B 406/b. 48 [↑](#footnote-ref-7)
7. HBmL IV/B 406, 51d [↑](#footnote-ref-8)
8. Pocsaji g. kat. és ref. egyházközségek halotti anyakönyvei [↑](#footnote-ref-9)
9. Regöly-Mérei Gyula: fejezetek a fertőző betegségek történetéből, Orvostudományi Közlöny, 1960, 50 sz [↑](#footnote-ref-10)
10. Regöly-Mérei Gyula: i.m. [↑](#footnote-ref-11)
11. HBmL, DAL, VIII. 268/c [↑](#footnote-ref-12)
12. Az 1918-19-es influenza világjárvány [↑](#footnote-ref-13)
13. Pocsaj Nagyközség Önkormányzata halotti anyakönyvi naplója, 1896-1923. [↑](#footnote-ref-14)